ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 626/2011 ΤΗΣ ΕΠΙΤΡΟΠΉΣ της 4ης Μαΐου 2011 που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των κλιματιστικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2010/30/ΕΕ της 19ης Μαΐου 2010, του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Στην οδηγία 2010/30/ΕΕ προβλέπεται ότι η Επιτροπή πρέπει να εκδίδει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Με την οδηγία 2002/31/ΕΚ της Επιτροπής, της 22ας Μαρτίου 2002, για εφαρμογή της οδηγίας 92/75/ΕΟΚ του Συμβουλίου όσον αφορά την ένδειξη της κατανάλωσης ενέργειας των οικιακών κλιματιστικών (2) θεσπίστηκαν διατάξεις για την επισήμανση της κατανάλωσης ενέργειας των κλιματιστικών. Στην οδηγία εφαρμογής καθορίζονται διαφορετικές κλίμακες επισήμανσης για τα κλιματιστικά που χρησιμοποιούν διαφορετικές τεχνολογίες και ο προσδιορισμός της ενεργειακής απόδοσης βασίζεται σε λειτουργία με πλήρες φορτίο μόνο. (3) Η κατανάλωση ηλεκτρικής ενέργειας από τα κλιματιστικά καταλαμβάνει στην Ένωση σημαντικό μερίδιο της συνολικής ζήτησης ενέργειας από τα νοικοκυριά και για επαγγελματικούς σκοπούς. Πέραν από τις βελτιώσεις στην ενεργειακή απόδοση που έχουν επιτευχθεί ήδη, υπάρχουν σημαντικά περιθώρια περαιτέρω μείωσης της κατανάλωσης ενέργειας των κλιματιστικών. (4) Θα πρέπει να καταργηθεί η οδηγία 2002/31/ΕΚ και να θεσπιστούν νέες διατάξεις με τον παρόντα κανονισμό για να εξασφαλιστεί ότι η ετικέτα κατανάλωσης ενέργειας παρέχει ισχυρά κίνητρα στους κατασκευαστές για την περαιτέρω βελτίωση της ενεργειακής απόδοσης των κλιματιστικών και την επίσπευση της μεταστροφής της αγοράς προς ενεργειακά αποδοτικές τεχνολογίες. (5) Οι διατάξεις του παρόντος κανονισμού θα πρέπει να εφαρμόζονται σε κλιματιστικά αέρος-αέρος με ψυκτική ισχύ εξόδου (ή θερμαντική ισχύ εξόδου, εάν παρέχεται μόνον θέρμανση) έως και 12 kW. (6) Οι τεχνολογικές εξελίξεις για τη βελτίωση της ενεργειακής απόδοσης των κλιματιστικών ήταν ραγδαίες τα τελευταία έτη. Αυτό κατέστησε δυνατόν να θεσπιστούν σε πολλές τρίτες χώρες αυστηρότερες ελάχιστες απαιτήσεις ενεργειακής απόδοσης και οδήγησε σε διαδικασία καθιέρωσης νέων συστημάτων ενεργειακής επισήμανσης που βασίζεται σε εποχιακές επιδόσεις. Εξαιρουμένων των κλιματιστικών ενός αεραγωγού και των κλιματιστικών δύο αεραγωγών, οι επί του παρόντος διατιθέμενες συσκευές που επιτυγχάνουν τα υψηλότερα επίπεδα απόδοσης έχουν μακράν υπερβεί τα επίπεδα απόδοσης Α που καθορίζονται στην οδηγία 2002/31/ΕΚ. (7) Με τον παρόντα κανονισμό καθιερώνονται δύο κλίμακες ενεργειακής απόδοσης με βάση την κύρια λειτουργία και ειδικές πτυχές που είναι ιδιαίτερης σημασίας για τους καταναλωτές. Δεδομένου ότι τα κλιματιστικά χρησιμοποιούνται κυρίως σε συνθήκες μερικού φορτίου, οι δοκιμές απόδοσης θα πρέπει να στραφούν σε μέθοδο μέτρησης της εποχιακής απόδοσης, εξαιρουμένων των κλιματιστικών ενός αεραγωγού και των κλιματιστικών δύο αεραγωγών. Με τη μέθοδο μέτρησης της εποχιακής απόδοσης λαμβάνονται καλύτερα υπόψη τα οφέλη της τεχνολογίας με αντιστροφέα (inverter) και οι συνθήκες υπό τις οποίες χρησιμοποιούνται αυτές οι συσκευές. Η νέα μέθοδος για τον υπολογισμό της ενεργειακής απόδοσης, σε συνδυασμό με μέτρο εφαρμογής του οικολογικού σχεδιασμού το οποίο καθορίζει ελάχιστες απαιτήσεις ενεργειακής απόδοσης υψηλότερες από το ισχύον επίπεδο Α, θα επιφέρει ανακατάταξη των εν λόγω συσκευών. Ως εκ τούτου, για κλιματιστικά διαιρούμενα, παραθύρων και επίτοιχα θα πρέπει να ισχύει νέα κλίμακα τάξεων ενεργειακής απόδοσης A έως G, κλίμακα στην οποία θα προστίθεται ανά διετία τάξη με επιπλέον «+», μέχρις ότου η κλίμακα φτάσει την τάξη ενεργειακής απόδοσης «Α + + + ». (8) Για τα κλιματιστικά δύο αεραγωγών και τα κλιματιστικά ενός αεραγωγού θα πρέπει να εξακολουθήσουν να ισχύουν οι δείκτες επιδόσεων της ενεργειακής απόδοσης ανεξαρτήτως εποχής, καθώς επί του παρόντος δεν διατίθενται στην αγορά αυτού του είδους μονάδες με τεχνολογία με αντιστροφέα (inverter). Δεδομένου ότι δεν χρειάζεται ανακατάταξη των εν λόγω συσκευών, για τα κλιματιστικά ενός αεραγωγού και τα κλιματιστικά δύο αεραγωγών θα πρέπει να ισχύει κλίμακα από Α + + + έως D. Οι εν λόγω συσκευές, που εγγενώς είναι λιγότερο αποδοτικές από τις διαιρούμενες, δεν είναι ικανές να υπερβαίνουν την τάξη ενεργειακής απόδοσης Α + σε κλίμακα από «Α + + + » έως D, ενώ οι ενεργειακώς αποδοτικότερες διαιρούμενες συσκευές είναι ικανές να φτάνουν μέχρι την τάξη ενεργειακής απόδοσης Α + + +. (9) Με τον παρόντα κανονισμό θα πρέπει να εξασφαλιστεί ότι παρέχονται στους καταναλωτές ακριβέστερες συγκριτικές πληροφορίες σχετικά με τις επιδόσεις των κλιματιστικών. (10) Η επισήμανση της κατανάλωσης ενέργειας που καθορίζεται με τον παρόντα κανονισμό, σε συνδυασμό με τον κανονισμό για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού κλιματιστικών (3) αναμένεται να αποφέρουν ετήσια εξοικονόμηση ηλεκτρικής ενέργειας 11 TWh μέχρι το 2020, σε σύγκριση με την κατάσταση εάν δεν ληφθεί κανένα μέτρο. (11) Η στάθμη ηχητικής ισχύος κλιματιστικού ενδέχεται να αποτελεί σημαντικό στοιχείο για τους τελικούς χρήστες. Προκειμένου να παρέχεται η δυνατότητα στους τελικούς χρήστες να λαμβάνουν τεκμηριωμένη απόφαση, στις ετικέτες των κλιματιστικών θα πρέπει να περιλαμβάνονται πληροφορίες για τις εκπομπές θορύβου. (12) Οι πληροφορίες που παρέχονται στην ετικέτα θα πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης, οι οποίες να λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όταν διατίθενται, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης και απαριθμούνται στο παράρτημα I της οδηγίας 98/48/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την τροποποίηση της οδηγίας 98/34/ΕΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (4). (13) Με τον παρόντα κανονισμό θα πρέπει να καθοριστούν ενιαίο σχέδιο και απαιτήσεις σχετικά με το περιεχόμενο της ετικέτας των κλιματιστικών. (14) Επιπλέον, στον παρόντα κανονισμό θα πρέπει να καθοριστούν απαιτήσεις όσον αφορά τον τεχνικό φάκελο και το δελτίο που συνοδεύει τα κλιματιστικά. (15) Επιπροσθέτως, στον παρόντα κανονισμό θα πρέπει να καθοριστούν απαιτήσεις όσον αφορά τις πληροφορίες που πρέπει να παρέχονται για κάθε είδους πωλήσεις εξ αποστάσεως, διαφημίσεις και τεχνικό διαφημιστικό υλικό των κλιματιστικών. (16) Είναι σκόπιμο να προβλεφθεί επανεξέταση των διατάξεων του παρόντος κανονισμού κατά την οποία να συνεκτιμάται η τεχνολογική πρόοδος. (17) Για να διευκολυνθεί η μετάβαση από την οδηγία 2002/31/ΕΚ στον παρόντα κανονισμό, θα πρέπει να θεωρείται ότι τα κλιματιστικά με επισήμανση σύμφωνα με τον παρόντα κανονισμό πληρούν τις διατάξεις της οδηγίας 2002/31/ΕΚ. (18) Σε προμηθευτές προτιθέμενους να διαθέσουν στην αγορά κλιματιστικά που πληρούν τις απαιτήσεις για τάξεις υψηλότερης ενεργειακής απόδοσης θα πρέπει να επιτραπεί να παρέχουν ετικέτες στις οποίες να εμφαίνονται αυτές οι τάξεις πριν από την ημερομηνία από την οποία θα καταστεί υποχρεωτική η ένδειξη αυτών των τάξεων. (19) Επομένως, θα πρέπει να καταργηθεί η οδηγία 2002/31/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει απαιτήσεις για την επισήμανση και την παροχή συμπληρωματικών πληροφοριών όσον αφορά τα τροφοδοτούμενα από το ηλεκτρικό δίκτυο κλιματιστικά με ονομαστική ισχύ ≤ 12kW για ψύξη, ή για θέρμανση εάν το προϊόν δεν παρέχει λειτουργία ψύξης. 2. Ο παρών κανονισμός δεν εφαρμόζεται σε: α) συσκευές που χρησιμοποιούν μη ηλεκτρικές πηγές ενέργειας· β) κλιματιστικά στα οποία στην πλευρά του συμπυκνωτή ή του εξατμιστή, ή και στις δύο, δεν χρησιμοποιείται αέρας ως μέσο μεταφοράς θερμότητας. Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου (5) ισχύουν οι ακόλουθοι ορισμοί: 1. «κλιματιστικό»: διάταξη ικανή να ψύχει ή να θερμαίνει, ή και τα δύο, αέρα εσωτερικού χώρου, με χρήση κύκλου συμπίεσης ατμού ωθούμενου από ηλεκτρικό συμπιεστή, συμπεριλαμβανομένων των κλιματιστικών που παρέχουν συμπληρωματικές λειτουργίες - όπως αφύγρανση, καθαρισμό αέρα, αερισμό ή συμπληρωματική θέρμανση αέρα μέσω ηλεκτρικής αντίστασης - καθώς και συσκευών ικανών να χρησιμοποιούν νερό (είτε των συμπυκνωμάτων που σχηματίζονται στην πλευρά του εξατμιστή είτε εξωτερικά προστιθέμενου νερού) που εξατμίζεται επί του συμπυκνωτή, υπό την προϋπόθεση ότι πρόκειται για συσκευές που είναι επίσης ικανές να λειτουργούν χωρίς τη χρήση πρόσθετου νερού, χρησιμοποιώντας αποκλειστικά και μόνον αέρα· 2. «κλιματιστικό δύο αεραγωγών»: κλιματιστικό στο οποίο, κατά τη διάρκεια της ψύξης ή της θέρμανσης, ο αέρας εισαγωγής στον συμπυκνωτή (ή εξατμιστή) διοχετεύεται από το εξωτερικό περιβάλλον στη μονάδα μέσω αεραγωγού και απορρίπτεται στο εξωτερικό περιβάλλον μέσω δευτέρου αεραγωγού και το οποίο είναι ολόκληρο τοποθετημένο εντός του κλιματιζόμενου χώρου, κοντά σε τοίχο· 3. «κλιματιστικό ενός αεραγωγού»: κλιματιστικό στο οποίο, κατά τη διάρκεια της ψύξης ή της θέρμανσης, ο αέρας εισαγωγής στον συμπυκνωτή (ή εξατμιστή) διοχετεύεται από τον χώρο όπου βρίσκεται η μονάδα και απορρίπτεται εκτός αυτού του χώρου· 4. «ονομαστική ισχύς» (Prated): η ψυκτική ισχύς ή η θερμαντική ισχύς του κύκλου συμπίεσης ατμού της μονάδας υπό πρότυπες συνθήκες διαβάθμισης· 5. «τελικός χρήστης»: ο καταναλωτής που αγοράζει ή αναμένεται ότι θα αγοράσει κλιματιστικό· 6. «σημείο πώλησης»: χώρος όπου τα κλιματιστικά εκτίθενται ή διατίθενται προς πώληση, μίσθωση ή αγορά με δόσεις. Πρόσθετοι ορισμοί για τους σκοπούς των παραρτημάτων II έως VIII παρατίθενται στο παράρτημα Ι. Άρθρο 3 Ευθύνες των προμηθευτών 1. Οι προμηθευτές ενεργούν όπως περιγράφεται στα στοιχεία α) έως ζ): α) παρέχεται τυπωμένη ετικέτα για κάθε κλιματιστικό το οποίο πληροί τις τάξεις ενεργειακής απόδοσης που καθορίζονται στο παράρτημα II. Η μορφή της ετικέτας και οι πληροφορίες που περιέχει η ετικέτα καθορίζονται στο παράρτημα III. Η τυπωμένη ετικέτα των κλιματιστικών, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, πρέπει να παρέχεται τουλάχιστον στη συσκευασία της μονάδας εξωτερικού χώρου, για τουλάχιστον έναν συνδυασμό μονάδας εσωτερικού χώρου και μονάδας εξωτερικού χώρου με λόγο ισχύος ίσο προς 1. Για άλλους συνδυασμούς, οι πληροφορίες επιτρέπεται να παρέχονται, εναλλακτικά, σε ιστότοπο με δωρεάν πρόσβαση· β) διατίθεται δελτίο με πληροφορίες για το προϊόν όπως ορίζεται στο παράρτημα IV. Το δελτίο με πληροφορίες για το προϊόν, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, πρέπει να παρέχεται τουλάχιστον στη συσκευασία της μονάδας εξωτερικού χώρου, για τουλάχιστον έναν συνδυασμό μονάδας εσωτερικού χώρου και μονάδας εξωτερικού χώρου με λόγο ισχύος ίσο προς 1. Για άλλους συνδυασμούς, οι πληροφορίες επιτρέπεται να παρέχονται, εναλλακτικά, σε ιστότοπο με δωρεάν πρόσβαση· γ) στις αρχές των κρατών μελών και την Επιτροπή, διατίθεται, κατόπιν αιτήματος, τεχνικός φάκελος σε ηλεκτρονική μορφή σύμφωνα με το παράρτημα V· δ) σε κάθε διαφήμιση συγκεκριμένου μοντέλου κλιματιστικού αναφέρεται η τάξη ενεργειακής απόδοσης, εάν η διαφήμιση περιλαμβάνει πληροφορίες σχετικές με την ενέργεια ή την τιμή. Εάν είναι δυνατές περισσότερες της μίας τάξεις απόδοσης, ο προμηθευτής/κατασκευαστής δηλώνει την τάξη ενεργειακής απόδοσης τουλάχιστον για τη «μέση» εποχή θέρμανσης. Στην περίπτωση που δεν αναμένεται ότι οι τελικοί χρήστες θα δουν εκτιθέμενο το προϊόν, οι πληροφορίες πρέπει να παρέχονται σύμφωνα με το παράρτημα VΙ· ε) κάθε διαφημιστικό τεχνικό υλικό το οποίο αφορά συγκεκριμένο μοντέλο κλιματιστικού και περιγράφει τις συγκεκριμένες τεχνικές παραμέτρους του περιλαμβάνει την τάξη ενεργειακής απόδοσης του μοντέλου αυτού σύμφωνα με το παράρτημα ΙΙ· στ) παρέχονται οι οδηγίες χρήσης· ζ) τα κλιματιστικά ενός αεραγωγού αναφέρονται ως «τοπικά κλιματιστικά» στη συσκευασία, στην τεκμηρίωση του προϊόντος και σε κάθε είδους, ηλεκτρονικό ή έντυπο, διαφημιστικό υλικό. 2. Η τάξη ενεργειακής απόδοσης προσδιορίζεται σύμφωνα με το παράρτημα VII. 3. Η μορφή της ετικέτας των κλιματιστικών, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, είναι η καθοριζόμενη στο παράρτημα III. 4. Η καθοριζόμενη στο παράρτημα ΙΙΙ μορφή της ετικέτας των κλιματιστικών, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, εφαρμόζεται σύμφωνα με το ακόλουθο χρονοδιάγραμμα: α) όσον αφορά τα κλιματιστικά που διατίθενται στην αγορά από την 1η Ιανουαρίου 2013, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, οι ετικέτες για τις τάξεις ενεργειακής απόδοσης A, B, C, D, E, F, G είναι οι προβλεπόμενες στο σημείο 1.1 του παραρτήματος ΙΙΙ για αντιστρέψιμα κλιματιστικά, στο σημείο 2.1 του παραρτήματος ΙΙΙ για κλιματιστικά που παρέχουν μόνον ψύξη και στο σημείο 3.1 του παραρτήματος ΙΙΙ για κλιματιστικά που παρέχουν μόνον θέρμανση· β) όσον αφορά τα κλιματιστικά που διατίθενται στην αγορά από την 1η Ιανουαρίου 2015, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, οι ετικέτες για τις τάξεις ενεργειακής απόδοσης A+, A, B, C, D, E, F είναι οι προβλεπόμενες στο σημείο 1.2 του παραρτήματος ΙΙΙ για αντιστρέψιμα κλιματιστικά, στο σημείο 2.2 του παραρτήματος ΙΙΙ για κλιματιστικά που παρέχουν μόνον ψύξη και στο σημείο 3.2 του παραρτήματος ΙΙΙ για κλιματιστικά που παρέχουν μόνον θέρμανση· γ) όσον αφορά τα κλιματιστικά που διατίθενται στην αγορά από την 1η Ιανουαρίου 2017, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, οι ετικέτες για τις τάξεις ενεργειακής απόδοσης A++, A+, A, B, C, D, E είναι οι προβλεπόμενες στο σημείο 1.3 του παραρτήματος ΙΙΙ για αντιστρέψιμα κλιματιστικά, στο σημείο 2.3 του παραρτήματος ΙΙΙ για κλιματιστικά που παρέχουν μόνον ψύξη και στο σημείο 3.3 του παραρτήματος ΙΙΙ για κλιματιστικά που παρέχουν μόνον θέρμανση· δ) όσον αφορά τα κλιματιστικά που διατίθενται στην αγορά από την 1η Ιανουαρίου 2019, εξαιρουμένων των κλιματιστικών ενός αεραγωγού και των κλιματιστικών δύο αεραγωγών, οι ετικέτες για τις τάξεις ενεργειακής απόδοσης A+++, A++, A+, A, B, C, D είναι οι προβλεπόμενες στο σημείο 1.4 του παραρτήματος ΙΙΙ για αντιστρέψιμα κλιματιστικά, στο σημείο 2.4 του παραρτήματος ΙΙΙ για κλιματιστικά που παρέχουν μόνον ψύξη και στο σημείο 3.4 του παραρτήματος ΙΙΙ για κλιματιστικά που παρέχουν μόνον θέρμανση. 5 Η μορφή της ετικέτας των κλιματιστικών δύο αεραγωγών, τάξεων ενεργειακής απόδοσης A+++, A++, A+, A, B, C, D, που διατίθενται στην αγορά από την 1η Ιανουαρίου 2013 είναι η προβλεπόμενη στο σημείο 4.1 του παραρτήματος ΙΙΙ για αντιστρέψιμα κλιματιστικά δύο αεραγωγών, στο σημείο 4.3 του παραρτήματος ΙΙΙ για κλιματιστικά δύο αεραγωγών που παρέχουν μόνον ψύξη και στο σημείο 4.5 του παραρτήματος ΙΙΙ για κλιματιστικά δύο αεραγωγών που παρέχουν μόνον θέρμανση. 6 Η μορφή της ετικέτας των κλιματιστικών ενός αεραγωγού, τάξεων ενεργειακής απόδοσης A+++, A++, A+, A, B, C, D, που διατίθενται στην αγορά από την 1η Ιανουαρίου 2013 είναι η προβλεπόμενη στο σημείο 5.1 του παραρτήματος ΙΙΙ για αντιστρέψιμα κλιματιστικά ενός αεραγωγού, στο σημείο 5.3 του παραρτήματος ΙΙΙ για κλιματιστικά ενός αεραγωγού που παρέχουν μόνον ψύξη και στο σημείο 5.5 του παραρτήματος ΙΙΙ για κλιματιστικά ενός αεραγωγού που παρέχουν μόνον θέρμανση. Άρθρο 4 Ευθύνες των εμπόρων Οι έμποροι μεριμνούν ώστε: α) στο σημείο πώλησης, τα κλιματιστικά να φέρουν την ετικέτα, που παρέχεται από τους προμηθευτές κατά το άρθρο 3 παράγραφος 1, εξωτερικά στην εμπρόσθια ή την πάνω πλευρά τους, έτσι ώστε να είναι εύκολα ορατή· β) τα προσφερόμενα προς πώληση, μίσθωση ή αγορά με δόσεις κλιματιστικά, στις περιπτώσεις που δεν αναμένεται ότι ο τελικός χρήστης θα δει εκτεθειμένο το προϊόν, να διατίθενται στην αγορά με τις πληροφορίες τις οποίες παρέχουν οι προμηθευτές σύμφωνα με τα παραρτήματα V και VΙ· γ) κάθε διαφήμιση συγκεκριμένου μοντέλου κλιματιστικού να περιέχει αναφορά της τάξης ενεργειακής απόδοσης, εάν η διαφήμιση περιλαμβάνει πληροφορίες σχετικές με την ενέργεια ή την τιμή. Εάν είναι δυνατές περισσότερες της μίας τάξεις απόδοσης, ο προμηθευτής/κατασκευαστής θα δηλώνει την τάξη ενεργειακής απόδοσης τουλάχιστον για τη «μέση» εποχή· δ) κάθε διαφημιστικό τεχνικό υλικό το οποίο αφορά συγκεκριμένο μοντέλο κλιματιστικού και περιγράφει τις συγκεκριμένες τεχνικές παραμέτρους του περιλαμβάνει αναφορά της τάξης (των τάξεων) ενεργειακής απόδοσης ενεργειακής απόδοσης του μοντέλου αυτού και τις οδηγίες χρήσης που παρέχει ο προμηθευτής. Εάν είναι δυνατές περισσότερες της μίας τάξεις απόδοσης, ο προμηθευτής/κατασκευαστής θα δηλώνει την τάξη ενεργειακής απόδοσης τουλάχιστον για τη «μέση» εποχή· ε) τα κλιματιστικά ενός αεραγωγού αναφέρονται ως «τοπικά κλιματιστικά» στη συσκευασία, στην τεκμηρίωση του προϊόντος και σε κάθε είδους, ηλεκτρονικό ή έντυπο, υλικό προώθησης ή διαφημιστικό. Άρθρο 5 Μέθοδοι μετρήσεων Οι πληροφορίες που πρέπει να παρέχονται κατά το άρθρο 3 προκύπτουν από αξιόπιστες, επακριβείς και αναπαραγώγιμες διαδικασίες μέτρησης, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, σύμφωνα με το παράρτημα VII. Άρθρο 6 Διαδικασία επαλήθευσης για σκοπούς επιτήρησης της αγοράς Όταν τα κράτη μέλη αξιολογούν τη συμμόρφωση της δηλωμένης τάξης ενεργειακής απόδοσης, της ετήσιας ή ωριαίας κατανάλωσης ενέργειας, αναλόγως με την περίπτωση, και των εκπομπών θορύβου, εφαρμόζουν τη διαδικασία που προβλέπεται στο παράρτημα VIII. Άρθρο 7 Αναθεώρηση Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο. Ιδιαίτερη προσοχή θα δίδεται σε τυχόν σημαντικές αλλαγές των μεριδίων αγοράς των διαφόρων τύπων συσκευών. Άρθρο 8 Κατάργηση Η οδηγία 2002/31/ΕΚ καταργείται από την 1η Ιανουαρίου 2013. Άρθρο 9 Μεταβατική διάταξη 1. Τα κλιματιστικά που διατίθενται στην αγορά πριν από την 1η Ιανουαρίου 2013 συμμορφώνονται με τις διατάξεις που προβλέπονται στην οδηγία 2002/31/ΕΚ. Άρθρο 10 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Ιανουαρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Μαΐου 2011.

Ενεργειακή πολιτική


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 711/2012 ΤΗΣ ΕΠΙΤΡΟΠΉΣ της 3ης Αυγούστου 2012 για την τροποποίηση του κανονισμού (ΕΕ) αριθ. 185/2010 σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες όσον αφορά τις μεθόδους που χρησιμοποιούνται για τον έλεγχο ασφάλειας προσώπων πλην των επιβατών και των αντικειμένων που μεταφέρουν (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (2), προβλέπει ότι οι κανόνες εφαρμογής που θα θεσπισθούν βάσει του άρθρου 4 παράγραφος 3 του κανονισμού (ΕΚ) αριθ. 300/2008 είναι δυνατόν να επιτρέπουν τη χρήση εξοπλισμού ανίχνευσης ιχνών εκρηκτικών (ETD) και σκύλων ανίχνευσης εκρηκτικών για τον έλεγχο ασφάλειας προσώπων πλην των επιβατών και των αντικειμένων που μεταφέρουν. (2) Είναι αναγκαίο να θεσπιστούν λεπτομερείς διατάξεις σχετικά με την εγκατάσταση εξοπλισμού ανίχνευσης ιχνών εκρηκτικών (ETD) και τη χρήση σκύλων ανίχνευσης εκρηκτικών για τον έλεγχο ασφάλειας προσώπων πλην των επιβατών και των αντικειμένων που μεταφέρουν. (3) Κατά τη χρήση εξοπλισμού ανίχνευσης ιχνών εκρηκτικών (ETD) και σκύλων ανίχνευσης εκρηκτικών για τον έλεγχο ασφάλειας προσώπων πλην των επιβατών και των αντικειμένων που μεταφέρουν πρέπει να λαμβάνεται υπόψη το συγκεκριμένο πλαίσιο ελέγχου ασφάλειας προσωπικού και είναι δυνατόν να διευκολύνεται και να βελτιώνεται η αποτελεσματικότητα της διαδικασίας ελέγχου. (4) Οι διατάξεις σχετικά με τη διέλευση από πύλη ανίχνευσης μεταλλικών αντικειμένων (WTMD) που καθορίζονται στον κανονισμό (ΕΕ) αριθ. 185/2010 της Επιτροπής, της 4ης Μαρτίου 2010, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες (3), πρέπει να αναθεωρηθούν σύμφωνα με την εξέλιξη της απειλής στην πολιτική αεροπορία και τους κινδύνους που συνιστούν διάφορες κατηγορίες προσώπων. (5) Επομένως, ο κανονισμός (ΕΕ) αριθ. 185/2010 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 185/2010 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Αυγούστου 2012.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 61/2012 ΤΗΣ ΕΠΙΤΡΟΠΉΣ της 24ης Ιανουαρίου 2012 για την τροποποίηση του κανονισμού (ΕΚ) αριθ. 891/2009 όσον αφορά τον τρόπο διαχείρισης της ζάχαρης παραχωρήσεων CXL Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση της κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 144 παράγραφος 1, το άρθρο 148 και το άρθρο 156, σε συνδυασμό με το άρθρο 4, Εκτιμώντας τα ακόλουθα: (1) Το άρθρο 7 παράγραφος 4 του κανονισμού (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (2) προβλέπει ότι για τη ζάχαρη παραχωρήσεων CXL με αύξοντες αριθμούς 09.4317, 09.4318, 09.4319 και 09.4321 (ανάλογα με τη χώρα) και για τη ζάχαρη Βαλκανίων οι αιτήσεις πιστοποιητικών εισαγωγής πρέπει να συνοδεύονται από το πρωτότυπο των πιστοποιητικών εξαγωγής. (2) Για τη ζάχαρη παραχωρήσεων CXL με αύξοντα αριθμό 09.4320 (οποιαδήποτε τρίτη χώρα) δεν απαιτείται η υποβολή πιστοποιητικού εξαγωγής. (3) Με την απλοποίηση των διοικητικών απαιτήσεων με στόχο την πρόσβαση στη ζάχαρη παραχωρήσεων CXL για τις εισαγωγές στην Ένωση μέσω της κατάργησης της απαίτησης υποβολής πιστοποιητικού εξαγωγής για τις ειδικές παραχωρήσεις ανά χώρα, είναι δυνατό να ενθαρρυνθεί ο ανταγωνισμός μεταξύ των επιχειρήσεων και να εξασφαλιστεί η ομαλότερη λειτουργία της αγοράς. Δεδομένου ότι η θέση σε ελεύθερη κυκλοφορία θα συνεχίσει να υπόκειται στην υποβολή πιστοποιητικού καταγωγής, η απλοποίηση αυτή μπορεί να επιτευχθεί με την επιφύλαξη της δυνατότητας των κρατών μελών να λαμβάνουν τα αναγκαία μέτρα για να εξασφαλίζουν την ορθή εκτέλεση των πράξεων. (4) Για την εξασφάλιση της ομαλής μετάβασης στις απλοποιημένες διοικητικές απαιτήσεις, κρίνεται σκόπιμο να προβλεφθεί η αναβολή της εφαρμογής τους έως την 1η Φεβρουαρίου 2012. (5) Κατά συνέπεια, πρέπει να τροποποιηθεί ο κανονισμός (ΕΚ) αριθ. 891/2009 αναλόγως. (6) Η Διαχειριστική Επιτροπή για την Κοινή Οργάνωση των Γεωργικών Αγορών δεν διατύπωσε γνώμη εντός της προθεσμίας που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 7 παράγραφος 4 του κανονισμού (ΕΚ) αριθ. 891/2009 αντικαθίσταται από το ακόλουθο κείμενο: «4. Για τη ζάχαρη Βαλκανίων, οι αιτήσεις πιστοποιητικών εισαγωγής συνοδεύονται από το πρωτότυπο των πιστοποιητικών εξαγωγής, σύμφωνα με το υπόδειγμα του παραρτήματος II, τα οποία έχουν εκδοθεί από τις αρμόδιες αρχές της σχετικής τρίτης χώρας. Η ποσότητα που αναγράφεται στις αιτήσεις πιστοποιητικών εισαγωγής δεν μπορεί να υπερβαίνει την ποσότητα που αναγράφεται στα πιστοποιητικά εξαγωγής.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Φεβρουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Ιανουαρίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Μαΐου 2011 για τη σύναψη του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών (2011/294/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 5 Οκτωβρίου 2006, το Συμβούλιο εξέδωσε τον κανονισμό (ΕΚ) αριθ. 1563/2006 για τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών (1). Στην εν λόγω συμφωνία προσαρτάται πρωτόκολλο. (2) Η Ευρωπαϊκή Ένωση διαπραγματεύτηκε με την Ένωση των Κομορών (εφεξής: «Κομόρες») νέο πρωτόκολλο, με το οποίο παραχωρούνται στα σκάφη της ΕΕ αλιευτικές δυνατότητες στα ύδατα στα οποία οι Κομόρες ασκούν την κυριαρχία ή τη δικαιοδοσία τους σε θέματα αλιείας. (3) Μετά το πέρας των διαπραγματεύσεων αυτών, στις 21 Μαΐου 2010, μονογραφήθηκε το νέο πρωτόκολλο, το οποίο τροποποιήθηκε με ανταλλαγή επιστολών στις 16 Σεπτεμβρίου 2010. (4) Σύμφωνα με την απόφαση 2010/783/ΕΕ του Συμβουλίου (2), το εν λόγω νέο πρωτόκολλο υπογράφηκε στις 31 Δεκεμβρίου 2010, εξ ονόματος της Ευρωπαϊκής Ένωσης, και εφαρμόζεται προσωρινά. (5) Το νέο πρωτόκολλο ενδείκνυται να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το πρωτόκολλο σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών εγκρίνεται εξ ονόματος της Ευρωπαϊκής Ένωσης. Άρθρο 2 Ο πρόεδρος του Συμβουλίου προβαίνει, εξ ονόματος της Ευρωπαϊκής Ένωσης, στην κοινοποίηση που προβλέπεται στο άρθρο 14 του πρωτοκόλλου (3). Άρθρο 3 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 13 Μαΐου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ